На основу члана 41. став 10. Пословника Владе („Службени гласник PC”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13 и 76/14), Министарство привреде објављује

ИЗВЕШТАЈ О СПРОВЕДЕНОЈ ЈАВНОЈ РАСПРАВИ 

О НАЦРТУ ЗАКОНА О ИЗМЕНАМА И ДОПУНАМА ЗАКОНА О КОНТРОЛИ ПРЕДМЕТА ОД ДРАГОЦЕНИХ МЕТАЛА

Одбор за привреду и финансије Владе Републике Србије, на 87. седници одржаној дана 16. септембра 2015. године, донео је Закључак о спровођењу јавне расправе о Нацрту закона о изменама и допунама Закона о контроли предмета од драгоцених метала 05 Број: 011-9919/2015 и утврдио Програм јавне расправе на основу кога је Министарство привреде спровело јавну расправу.

Јавна расправа о Нацрту закона о изменама и допунама Закона о контроли предмета од драгоцених метала (у даљем тексту: Нацрт закона) спроведена је у периоду од 18. септембра до 14. октобра 2015. године.  Иако је текст Нацрта закона био постављен на интернет страници Министарства привреде и Дирекције за мере и драгоцене метале, као и на порталу е-управе, чиме је било омогућено јавности да примедбе, предлоге и сугестије на текст Нацрта закона достави путем поште или електронским путем,  Министарство привреде у периоду одређеном за спровођење јавне расправе није добило ни један предлог, сугестију нити примедбу на текст Нацрта закона.


Иницијатива за измену важећег Закона о контроли предмета од драгоцених метала („Службени гласник РС”, број 36/11), потекла је, преко Општине Љубовија, од произвођача предмета од драгоцених метала из Љубовије, који је тражио да се произвођачима предмета од драгоцених метала омогући да предмете које производе могу означавати и својим знаком који је заштићен у складу са прописима којима се уређују жигови. 


Нацрт закона припремила је Пројектна радна група коју су чинили представници Министарства привреде, Дирекције за мере и драгоцене метале, Министарства здравља, Министарства трговине, туризма и телекомуникација, Министарства унутрашњих послова, Националне организације потрошача Србије, власник златарске радње „Zlatara Pingvin Gold & Silver” из Љубовије, представници Општине Љубовија, као и представник Уније златара Србије.
Предложеним решењима се, између осталог, врши усаглашавање важећег Закона о контроли предмета од драгоцених метала са захтевима Конвенције о контроли и означавању (жигосању) предмета од драгоцених метала (Convention on the control and marking оf articles of precious metals), будући да је Република Србија ушла у завршну фазу процеса приступања пуноправном чланству тој конвенцији. Новим законским решењима омогућиће се да се у Републици Србији може користити међународни жиг за означавање предмета од драгоцених метала, одосно да предмети од драгоцених метала, који су означени знаком Конвенције „CCM” (Common Control Mark) и који су прописаног степена финоће, могу да уђу на територију држава чланица Конвенције без додатне контроле и/или означавања. 


Текст Нацрта закона представљен је и у форми округлог стола који је организован  дана 14. октобра 2015. године, у времену од 10,00 до 12,00 часова, у просторијама Дирекције за мере и драгоцене метале, Мике Аласа 14, у Београду. 


Поред представника Министарства привреде и Дирекције за мере и драгоцене метале, учесници јавне расправе у форми округлог стола били су представници Пројектне радне групе која је учествовала у изради Нацрта закона, и то представници Министарства унутрашњих послова, Министарства трговине, туризма и телекомуникација и Уније златара Србије, као и представник Привредне коморе Србије и Републичког секретаријата за јавне политике.
 
Након презентације прегледа одредаба закона које се допуњују и/или мењају, уследила су појашњења одређених предложених законских решења.


 У вези са предложеним решењем да, уколико се у току испитивања предмета од драгоценог метала не може са сигурношћу утврдити да ли тај предмет испуњава прописане захтеве, Дирекција за мере и драгоцене метале, односно овлашћено тело испитаће тај предмет на начин који може захтевати његово оштећење односно уништење, без сагласности подносиоца захтева, појашњено је да су критеријуми и методе испитивања  прописани подзаконским актом, и да уколико се након додатних испитивања узорака утврди да предмети од драгоцених метала испуњавају прописане захтеве, подносилац захева не би сносио трошкове испитивања, као и да би уколико предмети не испуњавају прописане захтеве, трошкове испитивања сносио подносилац захтева. 

Такође, у случају самодеклараната, појашњено је да је доказ о саставу легуре драгоценог метала неопходан, како би се за произведене предмете од драгоцених метала могло пратити порекло у производњи. У случају да се остане при важећем законском решењу може се доћи у ситуацију да се манипулише пореклом предмета, односно да предмет од драгоценог метала буде произведен од неке друге легуре. 
           На округлом столу такође је предложено да се размотри идеја да у продајном простору произвођача, увозника, односно заступника, или другог привредног субјекта, поред слика државних жигова и лупе, који морају бити на видном месту, буде истакнуто и обавештење намењено купцима предмета од драгоцених метала, о предметима који не подлежу обавези жигосања (предмети од платине, злата и паладијума масе до 1 g и предмети од сребра масе до 3 g).


Будући да осим наведених појашњења на текст Нацрта закона није било примедаба, Министарство привреде ће у складу са Пословником Владе Нацрт закона упутити у даљу процедуру. 
